Lørdag eftermiddag kæmpede Nordjyllands Beredskab for at slukke flammerne ved en brand i en maskinforretning i Thisted. Natten til søndag omkring klokken 02.30 måtte brandfolkene alligevel retur til maskinforretningen på Silstrupvej 2 – ilden var nemlig blusset op igen. – Vi er ret sikre på, at branden nu er endegyldigt slukket, men for en sikkerheds skyld tager jeg lige derud igen for at se, om der skulle være noget, der står og damper, siger Lars Enevoldsen til Limfjord Update. Branden resulterede lørdag i, at området blev indhyllet i en tyk sort røg. Derfor blev området omkring Simons Bakke, der ligger tæt på branden, afspærret i en periode, så trafikanter ikke kom for tæt på røgen.
Lørdagens maskinbrand i Thisted blussede op igen, og sendte endnu engang beredskabet i aktion.